钦定古今图书集成/明伦汇编/官常典/第613卷 > 王宏
## 钦定古今图书集成/明伦汇编/官常典/第613卷 > 王宏

按《晋书良吏传》：“宏字正宗，高平人，魏侍中粲之从孙
也。魏时辟公府，累迁尚书郎，历给事中。泰始初，为汲
郡太守，抚百姓如家，耕桑树艺，屋宇阡陌，莫不躬自
教示，曲尽事宜，在郡有殊绩。司隶校尉石鉴上其政
术，武帝下诏称之曰：‘朕惟人食之急，而惧天时水旱
之运，夙夜警戒，念在于农。虽诏书屡下，敕厉殷勤，犹
恐百姓废惰，以捐生植之功，而刺史、二千石、百里长
吏未能尽勤，至使地有遗利而人有馀力。每思闻监
司纠举能不，将行其赏罚，以明沮劝。今司隶校尉石
鉴上汲郡太守王宏勤恤百姓，导化有方，督劝开荒
五千馀顷，而熟田常课，顷亩不减。比年普饥，人不足
食，而宏郡界独无匮乏，可谓能矣。其赐宏谷千斛，布
告天下，咸使闻知’。”俄迁卫尉、河南尹、大司农。无复能
名。更为苛碎。坐桎梏罪人，以泥墨涂面，置深坑中，饿
不与食；又擅纵五岁刑以下二十一人，为有司所劾。
帝以宏累有政绩，听以赎罪论。太康中，代刘毅为司
隶校尉。于是检察士庶，使车服异制，庶人不得衣紫
绛及绮绣锦绩。帝常遣左右微行观察风俗。宏缘此
复遣吏科检妇人袒服，至褰发于路。论者以为暮年
谬妄，由是获讥于世。复坐免官。后起为尚书。太康五
年卒。追赠太常。